La Comissió Europea ha anunciat avui l'aprovació del projecte 5GMed Corridor, que provarà serveis de mobilitat connectada i automatitzada i de comunicacions mòbils a l'autopista i el ferrocarril entre Figueres i Perpinyà.
Un consorci format per 21 entitats, empreses i centres tecnològics de primer ordre ha promogut aquest projecte per desenvolupar un corredor transfronterer on dur a terme proves amb vehicles autònoms i connectats
El conseller de Polítiques Digitals i Administració Pública, Jordi Puigneró, ha assegurat avui que " el Corredor 5G del Mediterrani és una gran oportunitat de futur per a Catalunya, per a l'economia catalana i, sobretot, per al sector de l'automòbil d'aquest país ".
" Catalunya té una llarga tradició industrial que cal reforçar competitivament i potenciar a través de la digitalització", ha afegit el conseller, que ha destacat que "si hem estat la fàbrica d'Espanya, ara volem i podem ser un dels hubs digitals d'Europa, i és evident que el Corredor 5G del Mediterrani serà una d'aquelles infraestructures que ho faran possible ".
Per a Puigneró, " el futur del cotxe, i del sector de l'automòbil, també és digital, i el vehicle autònom i connectat serà el símbol de la mobilitat del segle XXI ".
Per tot això, ha afegit Puigneró, "amb el Corredor 5 Catalunya fa un pas de gegant per esdevenir Capital Mundial de la 5G com ho ha estat del mòbil i liderar la mobilitat del futur".
Puigneró ha fet aquestes declaracions durant la compareixença de valoració del que suposarà per a Catalunya el futur 5GMed Corridor (Corredor 5G del Mediterrani), en la qual també hi han intervingut el director de la Representació de la Comissió Europea a Barcelona, Ferran Tarradellas, i Oscar Pallarols, Director Global Comercial i d'Innovació de Cellnex Telecom, com a empresa coordinadora del consorci promotor.
La Comissió Europea ha anunciat avui l'aprovació del projecte 5GMed Corridor, promogut per un consorci format per 21 entitats, empreses i centres tecnològics de sis estats per desenvolupar un corredor transfronterer on poder dur a terme proves amb vehicles autònoms i connectats.
El projecte 5GMed compta amb una inversió global de 16 milions d'euros, dels quals el 75% el finança la Comissió Europea.
El projecte es posarà en marxa el setembre de 2020 i s'executarà fins al novembre de 2022.
El 5GMed Corridor té com a objectiu aportar un model de desplegament sostenible de 5G per a la mobilitat del futur al Corredor del Mediterrani entre la frontera francesa i espanyola i provarà serveis de mobilitat connectada i automatitzada i de comunicacions mòbils a l'autopista i el ferrocarril entre Figueres i Perpinyà sobre una infraestructura de xarxa mòbil 5G que oferirà serveis de connectivitat al llarg d'aquest corredor.
La infraestructura donarà suport a quatre casos d'ús:
El projecte 5GMed Corridor ha comptat en tot moment amb l'impuls i el suport del Departament de Polítiques Digitals en el marc de l'Estratègia 5G de Catalunya que el Govern va aprovar fa un any, coincidint amb el MWC, i que preveu com a prioritat estratègica el desenvolupament d'un corredor 5G que connecti la xarxa viària i ferroviària catalana amb la del sud de França per fer proves transfrontereres en mobilitat autònoma i connectada.
El conseller de Polítiques Digitals assegura que amb aquest projecte "Catalunya fa un pas de gegant per esdevenir Capital Mundial de la 5G i liderar la mobilitat del futur"